আইএবি নিউজ ডেস্ক : দ্বীপজেলা ভোলার চরফ্যাশন এবং মনপুরা উপজেলা নিয়ে গঠিত ভোলা-৪ আসন।১টি পৌরসভা ও ২৫টি ইউনিয়ন নিয়ে এ আসনে ভোটার সংখ্যা ৩ লাখ ৫৮ হাজার ৮৮১। এ আসনে কোনো দলই একক আধিপত্য বিস্তার করতে পারেনি অতীতে। ১৯৯১ সালে বিএনপি ক্ষমতায় গেলেও এখানে এমপি হন আওয়ামী লীগের অধ্যক্ষ নজরুল ইসলাম। তার আকস্মিক মৃত্যুর পর উপনির্বাচনে বিজয়ী হন আরেক আওয়ামী লীগ নেতা জাফরুল্লাহ চৌধুরী। ডাকসুর এক সময়কার ডাকসাইটে নেতা বিএনপির নাজিম উদ্দিন আলম এসে পাল্টে দেন সব হিসাব। ১৯৯৬ সালে বিএনপির জন্য জয় ছিনিয়ে নেন তিনি। ২০০১ সালেও বিজয় ধরে রাখেন আলম। ১৫ ফেব্রুয়ারির বিতর্কিত নির্বাচনে আবারও এমপি হন তিনি। শেষ পর্যন্ত ওয়ান-ইলেভেনের সময় বিতর্কিত ভূমিকার কারণে জনপ্রিয়তা হারান আলম। ২০০৮ সালে নির্বাচনে আওয়ামী লীগের তরুণ নেতা সাবেক এমপি অধ্যক্ষ নজরুল ইসলামের ছেলে আবদুল্লাহ আল ইসলাম জ্যাকবের কাছে হেরে যান তিনি। ৫ জানুয়ারির নির্বাচনেও বিনা প্রতিদ্বন্দ্বিতায় এমপি হন জ্যাকব। দায়িত্ব পান বন ও পরিবেশ উপমন্ত্রীর।